ಉಡುಪಿ: ಗಾಳಿಮಳೆ, ಸಿಡಿಲಿಗೆ ಅಲ್ಲಲ್ಲಿ ಹಾನಿ ಉಡುಪಿ, ಡಿ.11: ಗುರುವಾರ ಸಂಜೆ ಮಳೆಯೊಂದಿಗೆ ಸಿಡಿಲು ಬಡಿದು ಜಿಲ್ಲೆಯ ಹೆಬ್ರಿ ಮತ್ತು ಬ್ರಹ್ಮಾವರ ತಾಲೂಕುಗಳ ಅನೇಕ ಕಡೆಗಳಲ್ಲಿ ವಾಸ್ತವ್ಯದ ಮನೆ ಹಾಗೂ ಇತರ ಸೊತ್ತುಗಳಿಗೆ ಹಾನಿಯಾಗಿರುವ ಬಗ್ಗೆ ವರದಿಗಳು ಬಂದಿವೆ. ಹೆಬ್ರಿ ತಾಲೂಕು ಕುಚ್ಚೂರು ಗ್ರಾಮದ ಮುದ್ದು ನಾಯ್ಕಾ, ಬೇಳಂಜೆ ಗ್ರಾಮದ ಸುಬ್ರಾಯ ನಾಯ್ಕಾ ಹಾಗೂ ಕುಚ್ಚೂರು ಗ್ರಾಮದ ಆನಂದ ನಾಯ್ಕಾ ಇವರ ಮನೆಗಳ ಗೋಡೆಗೆ ಸಿಡಿಲು ಬಡಿದು ಅಪಾರ ಹಾನಿ ಸಂಭವಿಸಿದೆ. ಬ್ರಹ್ಮಾವರ ತಾಲೂಕು ಆವರ್ಸೆ ಗ್ರಾಮದ ಚಂದ್ರ ಆಚಾರ್ ಇವರ ಪಕ್ಕಾ ಮನೆ ಗಾಳಿಮಳೆಯಿಂದ ಭಾಗಶ: ಹಾನಿಯಾಗಿದ್ದರೆ, ಅದೇ ಗ್ರಾಮದ ಲಕ್ಷ್ಮಿ ಕುಲಾಲ್ತಿ ಹಾಗೂ ಶಾರದಾ ಎಂಬವರ ವಾಸ್ತವ್ಯದ ಪಕ್ಕಾ ಮನೆಗಳಿಗೂ ಭಾಗಶ: ಹಾನಿಯಾಗಿದ್ದು, 20,000ರೂ.ಗಳಿಗೂ ಅಧಿಕ ನಷ್ಟ ಸಂಭವಿಸಿದೆ. ಅದೇ ರೀತಿ ಮುದ್ದು ನಾಯ್ಕ ಹಾಗೂ ಆನಂದ ನಾಯ್ಕ ಅವರ ಮನೆಯ ತೆಂಗಿನ ಮರಗಳಿಗೂ ಸಿಡಿಲು ಬಡಿದಿದ್ದು, ಹಾನಿ ಸಂಭವಿಸಿದೆ. ಒಟ್ಟಾರೆಯಾಗಿ 35,000 ರೂ. ಗಳಿಗೂ ಅಧಿಕ ನಷ್ಟ ಸಂಭವಿಸಿದೆ ಎಂದು ವರದಿಗಳು ತಿಳಿಸಿವೆ. ಕಳೆದ 24 ಗಂಟೆಗಳಲ್ಲಿ ಕಾರ್ಕಳದಲ್ಲಿ 19.5ಮಿ.ಮೀ, ಉಡುಪಿಯಲ್ಲಿ 7ಮಿ.ಮೀ. ಹಾಗೂ ಕುಂದಾಪುರದಲ್ಲಿ 3 ಮಿ.ಮೀ. ಮಳೆಯಾಗಿದೆ.